Ramaphosa plaas Noordwes onder administrasiePres. Cyril Ramaphosa (Foto; David Ritchie/ANA) Pres. Cyril Ramaphosa het die provinsiale regering in Noordwes onder administrasie geplaas. Thandi Modise, voorsitter van die Nasionale Raad van Provinsies, het dié nuus bevestig. Modise het aan African News Agency bevestig dat sy ŉ brief van Ramaphosa ontvang het wat sê die kabinet plaas die provinsie kragtens artikel 100 (1) van die Grondwet onder administrasie om die verskeie probleme binne die provinsie aan te spreek. Die nasionale uitvoerende gesag kan ingevolge die Grondwet administrasie oorneem indien ŉ provinsie nie sy uitvoerende verpligtinge ingevolge die Grondwet of wetgewing nagekom het of nakom nie, om sodoende te verseker dat daardie verpligtinge wel vervul word. Moloto Mothapo, woordvoerder van die parlement, sê ŉ parlementêre komitee sal nou met ’n proses begin om die gebeure wat hierdie kabinetsbesluit tot gevolg gehad het, te beoordeel. Noordwes sal volgens hom vir die volgende 180 dae onder nasionale beheer wees. “Die Nasionale Raad van Provinsies moet, soos die Grondwet bepaal, nou onafhanklik sy eie assessering doen en dan binne die volgende 180 dae ŉ gevolgtrekking maak.” Dit is glo die eerste keer dat die regering totale beheer oor ŉ provinsiale regering neem. Dié aankondiging is glo drastiese stappe teen Noordwes-premier Supra Mahumapelo, wat steeds nie sy amp verlaat het nie ondanks honderde versoeke dat sy kop rol. Die ANC se provinsiale uitvoerende komitee in Noordwes het Woensdag gesê hy het besluit dat Mahumapelo in sy amp sal aanbly. Die komitee sou daarna in gesprek tree met die ANC se nasionale komitee om dié besluit te bespreek. Die besluit om die provinsie onder administrasie te plaas is waarskynlik om dié besluit om te keer aangesien Mahumapelo se premierskap in die laaste paar weke tot erge geweld in die provinsie gelei het.